4. การประกอบธุรกิจของแต่ละสายผลิตภัณฑ์

บริษัททำหน้าที่เป็นผู้จัดหาและให้บริการแบบเบ็ดเสร็จเพื่อตอบสนองความต้องการของลูกค้า (Total
Steel Solution Provider) โดยพิจารณาจากความต้องการของลูกค้าเป็นหลัก
แล้วจัดรูปแบบของสินค้าให้ตรงตามความต้องการ
พร้อมทั้งจัดส่งสินค้าให้กับลูกค้าตามสถานที่และเวลาที่กำหนด
โดยผ่านกระบวนการบริหารจัดการที่ครบวงจร เพื่อให้ลูกค้าได้รับมูลค่าเพิ่ม (Value Added)
จากบริการของบริษัทที่ให้แก่ลูกค้าทั้งทางด้านความหลากหลาย คุณภาพ ความสะดวกและ
การตอบสนองอย่างมืออาชีพ การจัดการสินค้าให้แก่ลูกค้านั้นสามารถดำเนินการได้ใน 2 รูปแบบ
ดังนี้

1.  การเป็นศูนย์กลางในการจัดจำหน่าย (Steel Distribution Center)

บริษัทมุ่งเน้นการให้บริการจัดหาและจำหน่าย (Sourcing) สินค้าเหล็กทุกประเภท ทั้งที่เป็นวัตถุดิบ
สินค้าสำเร็จรูป และสินค้าแปรรูปให้แก่ผู้ประกอบการอุตสาหกรรมภายในประเทศ
โดยคำนึงถึงความต้องการของผู้ประกอบการแต่ละราย เป็นสำคัญ
บริษัทสั่งซื้อสินค้าจากผู้ผลิตเหล็กทั้งในและนอกประเทศ และดำเนินการเก็บสินค้าไว้ในคลังสินค้า
พร้อมกับบริหารจัดการสินค้าในคลัง (Warehousing) ที่พร้อมจำหน่ายให้กับลูกค้า
โดยจะจัดส่งให้กับลูกค้าตามแผนการใช้งานซึ่งสอดรับกับแผนการผลิตของลูกค้า
มีส่วนช่วยในการประหยัดพื้นที่ ต้นทุนการจัดเก็บ
ต้นทุนการสำรองสินค้าและการบริหารจัดการสินค้าคงคลังของลูกค้าได้
ธุรกิจการเป็นศูนย์กลางในการจัดหาผลิตภัณฑ์เหล็กเพื่อจำหน่ายนี้ถือเป็นหนึ่งในธุรกิจหลักของบริษัท
โดยจำแนกออกเป็น 2 กลุ่มหลัก ได้แก่ ผลิตภัณฑ์เหล็กรูปทรงแบน (Flat Product)
และผลิตภัณฑ์เหล็กรูปทรงยาว (Long Product)

1.1 ผลิตภัณฑ์เหล็กรูปทรงแบน (Flat Product)

-   ผลิตภัณฑ์เหล็กทรงแบนประเภทรีดร้อน (Hot-Rolled Flat Product)

  ผลิตภัณฑ์ชนิดนี้เป็นผลิตภัณฑ์ที่ผ่านกระบวนการผลิต
  โดยนำเอาวัตถุดิบที่เป็นเหล็กแท่งทรงแบนมารีดด้วยความร้อนให้มีลักษณะเป็นแผ่น
  มีขนาดความกว้าง ยาว และความหนา ที่แตกต่างกัน โดยทั่วไปผลิตภัณฑ์ มี 2 ลักษณะ คือ
  เหล็กแผ่นรีดร้อนชนิดม้วน ความหนาตั้งแต่ 1.0 มิลลิเมตร ถึง 25 มิลลิเมตร และเหล็กแผ่น
  รีดร้อนชนิดแผ่นหนา ความหนาตั้งแต่ 8 มิลลิเมตร ขึ้นไปจนถึง 100 มิลลิเมตร
  บริษัททำหน้าที่จัดหาเหล็กม้วนรีดร้อนโดยซื้อจากโรงงานผู้ผลิตและจัดจำหน่ายให้แก่ผู้ค้าส่ง
  และโรงงานเหล็กต่างๆที่จะนำไปขึ้นรูปเป็นผลิตภัณฑ์ต่างๆ
  ทั้งนี้ปกติแล้วเหล็กแผ่นรีดร้อนชนิดม้วนส่วนหนึ่งจะถูกนำมาแปรรูปโดยผ่านกระบวนการ
  รีดเรียบและตัดเป็นแผ่นขนาดต่างๆกันตามความต้องการของลูกค้าซึ่งจะเป็นการให้บริการแปรรูปของบริษัท
  ผลิตภัณฑ์ประเภทนี้มักจะนำไปใช้อย่างกว้างขวางในอุตสาหกรรมทั่วไป เช่น อุตสาหกรรมก่อสร้าง
  อุตสาหกรรมผลิตเครื่องจักรกล อุตสาหกรรมต่อเรือ งานสร้างสะพาน เป็นต้น

-   ผลิตภัณฑ์เหล็กทรงแบนประเภทรีดเย็น (Cold-Rolled Flat Product)

  ผลิตภัณฑ์ชนิดนี้มาจากกระบวนการผลิต
  โดยนำเอาเหล็กแผ่นรีดร้อนชนิดม้วนมาผ่านกระบวนการขัดผิวและลดความหนาด้วยวิธีรีดเย็น
  (ไม่ผ่านความร้อน) มีลักษณะเป็นแผ่นบาง ๆ มีความหนาประมาณ 0.3 มิลลิเมตร จนถึง 2
  มิลลิเมตร
  บริษัททำหน้าที่จัดหาผลิตภัณฑ์ชนิดนี้โดยซื้อจากโรงงานผู้ผลิตและจัดจำหน่ายให้แก่ลูกค้าในอุตสาหกรรมผลิตรถยนต์
  อุตสาหกรรมผลิตเครื่องใช้ไฟฟ้า อุตสาหกรรมผลิตเฟอร์นิเจอร์ เป็นต้น

-   ผลิตภัณฑ์เหล็กทรงแบนประเภทเหล็กเคลือบ (Coated Steel Product)

  ผลิตภัณฑ์ชนิดนี้เป็นผลิตภัณฑ์ที่มาจากการนำแผ่นเหล็กรีดร้อนหรือเย็นมาผ่านขบวนการเคลือบผิว
  ลักษณะผลิตภัณฑ์สามารถแบ่งได้เป็น

-   เหล็กแผ่นเคลือบสังกะสีด้วยไฟฟ้า (Electro Galvanized)

-   เหล็กแผ่นชุบสังกะสีด้วยความร้อน (Hot-Dipped Galvanized)

-   เหล็กเคลือบสี (Color Coated)

  บริษัททำหน้าที่จัดหาผลิตภัณฑ์ชนิดนี้โดยซื้อจากโรงงานผู้ผลิตและจัดจำหน่ายให้แก่ลูกค้าในอุตสาหกรรมผลิตรถยนต์
  อุตสาหกรรมเครื่องใช้ไฟฟ้า อุตสาหกรรมผลิตเฟอร์นิเจอร์ เป็นต้น

1.2 ผลิตภัณฑ์เหล็กรูปทรงยาว (Long Product)

-   ผลิตภัณฑ์เหล็กทรงยาวขึ้นรูปร้อน (Hot Formed)

  ผลิตภัณฑ์ประเภทนี้ ได้แก่ เหล็กโครงสร้างรูปพรรณรีดร้อน (Shape Steel) เช่น
  เหล็กโครงสร้างรูปพรรณ รูปตัว H (H-Beam) เหล็กโครงสร้างรูปพรรณรูปตัว I (I Beam)
  เหล็กรางน้ำรีดร้อน (Channel) เหล็กฉาก (Equal Angle) เหล็กเส้นก่อสร้าง เป็นต้น
  บริษัททำหน้าที่จัดหาผลิตภัณฑ์ชนิดนี้โดยซื้อจากโรงงานผู้ผลิตและจัดจำหน่ายให้แก่ลูกค้าขายส่ง
  ลูกค้าในอุตสาหกรรมก่อสร้าง เพื่อนำไปใช้เป็นโครงสร้างอาคาร สถานีรถไฟฟ้า สะพาน
  อาคารสูง โรงงานทั่วไป เป็นต้น

-   ผลิตภัณฑ์เหล็กทรงยาวขึ้นรูปเย็น (Cold Formed)

  ผลิตภัณฑ์เหล็กทรงยาวขึ้นรูปเย็น เป็นการนำเหล็กแผ่นรีดร้อนมาขึ้นรูปซ้ำอีกครั้ง
  โดยผ่านกระบวนการ รีดขึ้นรูปด้วยเครื่องจักร (ไม่ใช้ความร้อน) เช่น ท่อเหล็กกลม (Round
  Pipe) ท่อเหล็กสี่เหลี่ยม (Square Pipe) ท่อเหล็กสี่เหลี่ยมผืนผ้า (Rectangular Pipe)
  เหล็กโครงหลังคารูปตัวซี (C Channel) เป็นต้น โดยบริษัท
  ทำหน้าที่ทั้งผลิตและจัดหาผลิตภัณฑ์เหล็กชนิดนี้ เพื่อจัดจำหน่ายให้แก่ลูกค้า

2.  การแปรรูปและขึ้นรูปเย็นผลิตภัณฑ์เหล็ก (Steel Processing and Cold Forming)

เนื่องจากความต้องการของลูกค้ามีความหลากหลาย
ซึ่งผลิตภัณฑ์เหล็กบางอย่างต้องผ่านกระบวนการขึ้นรูปเย็น
หรือแปรรูปเพิ่มเติมเพื่อให้เหมาะกับลักษณะการใช้งาน
บริษัทจึงให้บริการโดยการนำผลิตภัณฑ์เหล็กจากบริษัทผู้ผลิตมาผ่านกระบวนการดังกล่าวเพื่อให้ได้ลักษณะชิ้นงานออกมาตรงตามความต้องการของลูกค้าแต่ละรายก่อนส่งมอบ
ธุรกิจการ แปรรูปผลิตภัณฑ์เหล็กนี้ถือเป็นธุรกิจหลักของบริษัท
เช่นเดียวกับธุรกิจการเป็นศูนย์กลางในการจัดจำหน่าย ผลิตภัณฑ์เหล็ก
ที่บริษัทดำเนินการแปรรูปและขึ้นรูปเย็นสามารถจำแนกออกได้เป็น 4 ประเภท ได้แก่
การตัดเหล็กแผ่นตามความยาว การตัดเหล็กแผ่นตามตามขนาดและพับขึ้นรูปเหล็กแผ่น
การตัดเหล็กเป็นแถบม้วน การผลิตท่อเหล็กและเหล็กโครงสร้างรูปตัวซี

-   การตัดเหล็กแผ่นตามความยาว (Cutting)

  บริษัทนำเหล็กม้วนรีดร้อน (HRC) มาตัดให้เป็นแผ่นที่มีขนาดความยาวที่ต่างกันตามที่ลูกค้ากำหนด
  โดยจะนำเหล็กแผ่นรีดร้อนดังกล่าวมาดึงออกจากม้วนและผ่านกระบวนการตัดเหล็กตามขวางด้วยเครื่องตัดเหล็ก
  (Cutting Machine) เพื่อให้ได้เหล็กแผ่นที่มีขนาดและรูปร่างตามมาตรฐาน
  เครื่องจักรที่ใช้ในการตัดเหล็กประเภทนี้ แบ่งออกได้เป็น 3 ประเภท ได้แก่
  เครื่องจักรสำหรับตัดเหล็กแบบบาง ใช้ตัดเหล็กที่มีความหนา 1 ถึง 6 มิลลิเมตร

  และเครื่องจักรสำหรับตัดเหล็กแบบหนา ใช้ตัดเหล็กที่มีความหนา 6 ถึง 13 มิลลิเมตร
  และเครื่องจักรสำหรับ ตัดเหล็กแบบหนาพิเศษ ใช้ตัดเหล็กที่มีความหนา 6 ถึง 25 มิลลิเมตร
  เหล็กที่ผ่านกระบวนการตัดดังกล่าวจะ มีขนาดมาตรฐานคือ 4X8 ฟุต 5X10 ฟุต และ 5X20 ฟุต
  และความยาวตามความต้องการ นอกจากนี้ยังสามารถตัดเหล็กหน้ากว้างพิเศษได้ถึง 2000
  มิลลิเมตร โดยส่วนใหญ่ลูกค้าที่ซื้อเหล็กแผ่นลักษณะนี้ ได้แก่
  ผู้ประกอบการในอุตสาหกรรมการแปรรูปผลิตภัณฑ์เหล็ก
  เพื่อนำไปใช้ในการแปรรูปหรือตัดต่อให้มีขนาดและรูปร่างตามที่ลูกค้าต้องการ
  นอกจากนี้ลูกค้ายังประกอบไปด้วยผู้ขายส่งผลิตภัณฑ์เหล็ก ผู้ประกอบการในอุตสาหกรรมผลิตรถยนต์
  ผู้ประกอบการในอุตสาหกรรมผลิตเฟอร์นิเจอร์
  ผู้ประกอบการในอุตสาหกรรมผลิตชิ้นส่วนและผู้ประกอบการ ในอุตสาหกรรมก่อสร้าง เป็นต้น

-   การตัดเหล็กแผ่นตามขนาดและการพับขึ้นรูปเหล็กแผ่น (Shearing and Pressing)

  บริษัทนำเหล็กแผ่นรีดร้อนชนิดแผ่นหนา และเหล็กแผ่นที่ผ่านกระบวนการตัดด้วยเครื่อง Cutting
  Machine แล้วมาผ่านกระบวนการตัดอีกครั้งด้วย Shearing Machine หรือ Cutting Gas
  CNC เพื่อให้ได้ขนาดและรูปร่างตามที่ลูกค้ากำหนด
  เหล็กแผ่นที่ได้จากการตัดประเภทนี้จะออกมาในรูปแบบที่ต่างกันขึ้นอยู่กับความต้องการของลูกค้าแต่ละราย
  นอกจากนี้บริษัทยังมีกระบวนการแปรรูปโดยใช้ Pressing Machine
  โดยการนำเหล็กแผ่นมาผ่านกระบวนการกดขึ้นรูปและพับให้ได้ขนาดรูปร่าง
  และสัดส่วนเฉพาะตามลักษณะชิ้นงานที่ลูกค้าต้องการ เช่น การกดเป็นรูปรางน้ำ
  การกดเป็นเหล็กฉาก โดยส่วนใหญ่ลูกค้าที่ซื้อเหล็กประเภทนี้ ได้แก่ ผู้ขายส่งผลิตภัณฑ์เหล็ก
  ผู้ประกอบการในอุตสาหกรรมผลิตรถยนต์ ผู้ประกอบการในอุตสาหกรรมผลิตเฟอร์นิเจอร์
  ผู้ประกอบการในอุตสาหกรรมผลิตชิ้นส่วน เป็นต้น

-   การตัดเหล็กเป็นแถบม้วน (Coil Slitting)

  บริษัทนำเหล็กม้วนมาคลี่ออกแล้วนำมาผ่านกระบวนการตัดด้วยเครื่องจักรสำหรับตัดเหล็กตามยาว
  (Slitting Machine)
  เพื่อตัดเหล็กให้เป็นแถบเล็กตามรูปแบบและขนาดความกว้างที่ลูกค้ากำหนด
  เมื่อตัดเสร็จแล้วจะม้วนกลับคืนในลักษณะเดิม โดยส่วนใหญ่ลูกค้าที่ซื้อเหล็กแถบม้วน ได้แก่
  บริษัทผู้ผลิตเหล็กโครงสร้างรูปพรรณประเภทขึ้นรูปเย็น เช่น ผู้ผลิตท่อเหล็ก ผู้ผลิตเหล็กตัวซี
  ผู้ประกอบการในอุตสาหกรรมผลิตชิ้นส่วนผู้ประกอบการในอุตสาหกรรมผลิตเฟอร์นิเจอร์ เป็นต้น
  นอกจากนี้ บริษัทยังได้เพิ่มมูลค่าของสินค้าด้วยการนำเหล็กแถบม้วน (Slit Coil)
  ที่ผ่านกระบวนการตัดด้วยเครื่อง (Slitting Machine) แล้วมาดึงออกจากม้วน
  และผ่านกระบวนการตัดเหล็กตามขวางด้วยเครื่องตัดเหล็ก (Mini Leveler)
  เพื่อความสะดวกรวดเร็วในการตัดเหล็กสำหรับลูกค้าในอุตสาหกรรมผลิตตระแกรงทางเดินโรงงาน
  อีกด้วย

-   การผลิตท่อเหล็กและเหล็กโครงสร้างรูปตัวซี

  บริษัทนำเหล็กแถบม้วน (Slit Coil) มาผ่านกระบวนการผลิต ที่เรียกว่า การขึ้นรูปเย็น
  ด้วยเครื่องมือที่ทันสมัย
  เพื่อผลิตท่อเหล็กดำและเหล็กโครงหลังคาหรือเหล็กรูปตัวซีตามมาตรฐานผลิตภัณฑ์อุตสาหกรรม
  เหล็กโครงสร้างรูปพรรณขึ้นรูปเย็น มอก. 1228-2549 และเหล็กโครงสร้างรูปพรรณกลวง
  มอก. 107-2533 สำหรับประเภทของผลิตภัณฑ์ในสายการผลิตของบริษัท คือ ท่อเหล็กดำ
  (Rounded Pipe), ท่อเหล็กสี่เหลี่ยม (Square & Rectangular Pipe),
  เหล็กโครงหลังคารูปตัวซี (C-Channel)

นอกจากนี้ บริษัทได้สร้างมูลค่าเพิ่มให้กับผลิตภัณฑ์ท่อเหล็กและเหล็กโครงสร้างรูปตัวซีที่ผลิตได้
โดยผ่านกระบวนการพ่นสีรองพื้นกันสนิม ด้วยเครื่องพ่นสี (Primer Coating) ระบบสูญญากาศ
(Airless Spray) เพื่อความสะดวกรวดเร็วและ ลดต้นทุนการผลิตให้กับลูกค้า
อีกทั้งสีที่ใช้มีความปลอดภัยจากสารระเหยและส่วนประกอบของโลหะหนัก
เพื่อความปลอดภัยต่อสุขภาพและสิ่งแวดล้อม ซึ่งเป็นผลิตภัณฑ์ใหม่ให้แก่ลูกค้ากลุ่มรับเหมาก่อสร้าง
และหมู่บ้านจัดสรรต่างๆ